Tarybos reglamentas (EB) Nr. 2165/2001,
2001 m. lapkričio 5 d.
atidarantis KN kodu 21011111 klasifikuojamos tirpios kavos importo tarifinę kvotą ir nustatantis jos administravimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1) Pastaraisiais metais labai sumažėjo tirpios kavos, kurią galima įsigyti Bendrijos rinkoje įvairovė.
(2) Geriausias būdas pakeisti šią tendenciją yra įvesti ribotam tirpios kavos kiekiui nulinio muito kvotą.
(3) Geriausias būdas užtikrinti optimalų tarifinės kvotos naudojimą yra paskirstyti ją chronologine tvarka pagal datas, kada priimamos išleidimo į laisvą apyvartą deklaracijos.
(4) Siekiant užtikrinti veiksmingą kvotos administravimą, turėtų būti reikalaujama pateikti tirpios kavos iš Brazilijos, pagrindinės tiekėjos ir kvotos naudotojos, importo kilmės sertifikatą.
(5) Tirpi kava, kuriai taikoma tarifinė kvota, Bendrijoje turi būti pažymėta pagal kokybės sąlygas, nustatytas 1999 m. vasario 22 d. Europos Parlamento ir Tarybos direktyva 1999/4/EB dėl kavos ir cikorijos ekstraktų [1].
(6) Šiam reglamentui įgyvendinti būtinos priemonės turėtų būti priimtos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką [2],
PRIĖMĖ ŠĮ REGLAMENTĄ:
1 straipsnis
Nuo 2002 m. sausio 1 d. KN 21011111 kodu klasifikuojamos tirpios kavos iš bet kurios valstybės importui taikoma nulinio muito kvota.
2 straipsnis
Tarifinė kvota atidaroma kasmet trejų metų pradiniam laikotarpiui. Jos dydis nustatomas taip:
- 10000 tonų nuo 2002 m. sausio 1 d. iki 2002 m. gruodžio 31 d.,
- 12000 tonų nuo 2003 m. sausio 1 d. iki 2003 m. gruodžio 31 d.,
- 14000 tonų nuo 2004 m. sausio 1 d. iki 2004 m. gruodžio 31 d.
3 straipsnis
Tarifinė kvota paskirstoma į dvi dalis taip:
(a) 87,4 % metinės apimties kvota, kurios užsakymo numeris 09.2000, iš Brazilijos kilusiam importui; ir
(b) 12,6 % metinės apimties kvota, kurios užsakymo numeris 09.2001, iš kitų trečiųjų šalių kilusiam importui.
4 straipsnis
1. Tirpios kavos, kuriai gali būti suteikta tarifinė kvota, kilmė nustatoma pagal Bendrijoje galiojančias nuostatas.
2. Teisė į tarifinės kvotos dalį, skiriamą Brazilijai pagal 3 straipsnį, suteikiama tik pateikus kilmės sertifikatą, atitinkantį Komisijos reglamento (EEB) Nr. 2454/93 [3] 47 straipsnį.
Kilmės sertifikatai priimamai tik tada, jei produktai atitinka kilmės nustatymo kriterijus, nustatytus Bendrijoje galiojančiose nuostatose.
5 straipsnis
Komisija administruoja tarifinę kvotą pagal Reglamento (EEB) Nr. 2454/93 308a, 308b ir 308c straipsnius.
6 straipsnis
Trečiaisiais metais nuo tarifinės kvotos atidarymo šis reglamentas gali būti pakeistas, kad būtų galima pritaikyti kvotos dydį prie Bendrijos rinkos poreikių. Tačiau, jei likus trims mėnesiams iki pradinės tarifinės kvotos taikymo pabaigos, t. y. 2004 m. gruodžio 31 d., pakeitimai nepadaromi, kvota automatiškai pratęsiama kitiems metams 14000 tonų kiekiui. Paskui tarifinė kvota reguliariai pratęsiama vieneriems metams tuo pačiu metu ir tam pačiam kiekiui, išskyrus kai pakeitimai priimami ne vėliau kaip prieš tris mėnesius iki dabartinės kvotos taikymo pabaigos.
7 straipsnis
Šiam reglamentui įgyvendinti būtinos priemonės, įskaitant pakeitimus ir patikslinimus, kuriuos reikia padaryti po Kombinuotosios nomenklatūros ir TARIC pakeitimų, priimami 8 straipsnio 2 dalyje nustatyta tvarka.
8 straipsnis
1. Komisijai padeda Muitinės kodekso komitetas (toliau - Komitetas), įkurtas Tarybos reglamento (EEB) Nr. 2913/92 [4] 247a straipsniu.
2. Jei daroma nuoroda į šią straipsnio dalį, taikomi Sprendimo 1999/468/EB 4 ir 7 straipsniai.
Sprendimo 1999/468/EB 4 straipsnio 3 dalyje nurodytas laikotarpis trunka tris mėnesius.
3. Komitetas priima savo darbo tvarkos taisykles.
9 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. lapkričio 5 d.